Friðarsúlan í Viðey er myndefni á frímerki sem Íslandspóstur gaf út í gær , þann 9. október , sama dag og ljós súlunnar var tendrað að viðstaddri Yoko Ono . Frímerkið er tileinkað Friðarsúlunni og þeim friðarboðskap sem hún er tákn um . Útilistaverkið var sem kunnugt er reist í Viðey í Kollafirði á síðasta ári til að heiðra minningu John Lennons . Frímerkið er prentað með tækni sem veldur því að þegar myndin er í birtu hleður hún í sig ljósi og lýsir síðan örlítið í myrkri . Þegar það er lýst upp með útfjólubláu ljósi birtist mynd af Lennon . Efniviður myndarinnar á frímerkinu eru friðaróskir sem fólk frá öllum heimshornum hefur skrifað á miða og hengt á „ Óskatréð ” , listaverk Yoko Ono sem fyrst var sýnt 1981 og hefur síðan farið víða um heim . Þessum miðum verður komið fyrir í tímahylkjum í ljósbrunni Friðarsúlunnar . Frímerkjaörkin , með 10 frímerkjum , hefur tvöfaldan afrifukant sem hefur áletrunina , „ Hugsa sér frið “ ( Imagine Peace ) á 24 tungumálum eins og á sökkli Friðarsúlunnar í Viðey . Ef afrifukantarnir eru límdir saman og sprittkerti sett í miðjuna er viðkomandi kominn með sitt eigið friðarljós ( Friðarsúlu ) . Hönnuður frímerkisins er Örn Smári Gíslason .